b'\n_START_ARTICLE_\nDamir Agi\xc4\x8di\xc4\x87\n_START_PARAGRAPH_\nDamir Agi\xc4\x8di\xc4\x87 (Davor, 13. lipnja 1963), povjesni\xc4\x8dar, redoviti profesor Filozofskog fakulteta Sveu\xc4\x8dili\xc5\xa1ta u Zagrebu.\n_START_SECTION_\n\xc5\xbdivotopis\n_START_PARAGRAPH_\nDamir Agi\xc4\x8di\xc4\x87 ro\xc4\x91en je u Davoru 13. lipnja 1963. godine. Osnovnu je \xc5\xa1kolu zavr\xc5\xa1io u rodnom mjestu, a gimnaziju u Srpcu, u Bosni i Hercegovini. Studij povijesti i komparativne knji\xc5\xbeevnosti zavr\xc5\xa1io je u Zagrebu 1988. godine. Magisterij iz povijesti stekao je na Filozofskom fakultetu u Zagrebu obranom rada Tajna politika Srbije prema Balkanu sredinom 19. stolje\xc4\x87a 1992, a na istom je fakultetu i doktorirao 1997. godine obranom disertacije Hrvatsko-\xc4\x8de\xc5\xa1ke veze i odnosi na prijelazu iz 19. u 20. stolje\xc4\x87e. U me\xc4\x91uvremenu je zavr\xc5\xa1io i poslijediplomski studij povijesti na Srednjoeuropskom sveu\xc4\x8dili\xc5\xa1tu u Budimpe\xc5\xa1ti (1993)._NEWLINE_Od 1989. godine radi na Odsjeku za povijest Filozofskog fakulteta u Zagrebu kao asistent prof. dr. Ljubi\xc5\xa1i Doklesti\xc4\x87u, odnosno kao docent (1999-2004), izvanredni profesor (2004-2009) i redoviti profesor (od 2009) te redoviti profesor u trajnom zvanju (od 2015). Dr\xc5\xbei nastavu iz predmeta Europska i svjetska povijest u 19. stolje\xc4\x87u, Hrvatska i Europa u 19. stolje\xc4\x87u: komparatisti\xc4\x8dke teme, Hrvatska historiografija u 20. stolje\xc4\x87u i drugih te sudjeluje u nastavi na doktorskom studiju povijesti na Filozofskom fakultetu. Kao vanjski suradnik dr\xc5\xbeao je nastavu na Pedago\xc5\xa1kom/Filozofskom fakultetu u Puli, a predavao je i na Filozofskom fakultetu u Splitu te na doktorskom studiju povijesti na Hrvatskim studijima u Zagrebu. Bio je gost-profesor na Sveu\xc4\x8dili\xc5\xa1tu u Var\xc5\xa1avi. Gostuju\xc4\x87a je predavanja dr\xc5\xbeao i u Krakovu, Ljubljani i Sarajevu. Od 2003. predstojnik je Katedre za svjetsku povijest novog vijeka. Izme\xc4\x91u 2004. i 2006. i 2011-2012. bio je pro\xc4\x8delnik Odsjeka za povijest i predstojnik Zavoda za hrvatsku povijest Filozofskog fakulteta. Bio je \xc4\x8dlan Vije\xc4\x87a podru\xc4\x8dja humanisti\xc4\x8dkih i dru\xc5\xa1tvenih znanosti Sveu\xc4\x8dili\xc5\xa1ta u Zagrebu (2004-2012) i zamjenik \xc4\x8dlana Senata Sveu\xc4\x8dili\xc5\xa1ta u Zagrebu (2008-2012)._NEWLINE_Bio je voditelj znanstveno-istra\xc5\xbeiva\xc4\x8dkih projekata Hrvati i slavenske integracijske ideologije u 19. i 20. stolje\xc4\x87u i Hrvatska historiografija i nastava povijesti (19-21. stolje\xc4\x87e) koje je financiralo Ministarstvo znanosti, obrazovanja i sporta._NEWLINE_Od 1996. urednik je ud\xc5\xbebenika i priru\xc4\x8dnika za nastavu povijesti u Profil Internationalu. Godine 1996. napisao je ud\xc5\xbebenik povijesti za sedmi razred osnovne \xc5\xa1kole, koji je otad tiskan u vi\xc5\xa1e izdanja; suautor je ud\xc5\xbebenika za tre\xc4\x87i i \xc4\x8detvrti razred gimnazije. Bio je urednik op\xc4\x87e povijesti novog vijeka u prvim svescima Hrvatske enciklopedije Leksikografskog zavoda Miroslav Krle\xc5\xbea. Od 2001. uredio je vi\xc5\xa1e od stotinu knjiga s podru\xc4\x8dja povijesti i nastave povijesti objavljenih u izdanju razli\xc4\x8ditih izdava\xc4\x8da (Srednja Europa, FF Press, Profil i dr.)._NEWLINE_Sudjelovao je na brojnim znanstvenim skupovima i seminarima u zemlji i inozemstvu. Na nekoliko je skupova bio inicijator i predsjednik pripremnog odbora (izme\xc4\x91u ostaloga i na dva me\xc4\x91unarodna skupa u suradnji s poljskim povjesni\xc4\x8darima). Sa suradnicima od 2014. organizira i vodi Festival povijesti Kliofest (http://www.kliofest.org) na kojima svake godine sudjeluje po osamdesetak povjesni\xc4\x8dara i drugih znanstvenika._NEWLINE_Godine 2003. s grupom suradnika pokrenuo je \xc4\x8dasopis Povijest u nastavi, kojemu je do 2008. glavni i odgovorni urednik. Od 2008. glavni je i odgovorni urednik \xc4\x8dasopisa Historijski zbornik. Oba \xc4\x8dasopisa izdaje sredi\xc5\xa1nja udruga hrvatskih povjesni\xc4\x8dara, Dru\xc5\xa1tvo za hrvatsku povjesnicu. \xc4\x8clan je me\xc4\x91unarodnog uredni\xc5\xa1tva \xc4\x8dasopisa Historijska traganja Instituta za historiju u Sarajevu te \xc4\x8dlan savjeta nekoliko poljskih znanstvenih \xc4\x8dasopisa, izme\xc4\x91u ostaloga i jednoga od sredi\xc5\xa1njih \xc4\x8dasopisa Przeg\xc5\x82\xc4\x85d Historyczny. Pokrenuo je i ure\xc4\x91uje web portal http://www.historiografija.hr._NEWLINE_\xc4\x8clan je Mati\xc4\x8dnog odbora za polja povijesti, povijesti umjetnosti, znanosti o umjetnosti, arheologije, etnologije i antropologije (od 2013) te \xc4\x8dlan Upravnog vije\xc4\x87a Hrvatskog memorijalno-dokumentacijskog centra Domovinskog rata (od 2013)._NEWLINE_Od 2012. predsjednik je Hrvatskoga nacionalnog odbora za povijesne znanosti (https://sites.google.com/site/hrvatskinacionalniodbor), a od 2003 \xc4\x8dlan Upravnog odbora Dru\xc5\xa1tva za hrvatsku povjesnicu. Bio je \xc4\x8dlan Odbora za dodjelu Nagrade Matice hrvatske za znanost \xe2\x80\x9eOton Ku\xc4\x8dera\xe2\x80\x9d.\n_START_SECTION_\nZnanstvena djelatnost\n_START_PARAGRAPH_\nProf. dr. sc. Damir Agi\xc4\x8di\xc4\x87 znanstvena je istra\xc5\xbeivanja dosad vodio u tri glavna smjera:_NEWLINE_1) prou\xc4\x8davanje hrvatske te povijesti srednje i jugoisto\xc4\x8dne Europe u 19. i na po\xc4\x8detku 20. st.;_NEWLINE_2) istra\xc5\xbeivanje problematike nastave povijesti i ud\xc5\xbebenika;_NEWLINE_3) prou\xc4\x8davanje povijesti hrvatske historiografije, bibliografije i tekstovi o povjesni\xc4\x8darima._NEWLINE_Njegovi su prvi znanstveni radovi bili posve\xc4\x87eni problematici polo\xc5\xbeaja i vanjske politike Kne\xc5\xbeevine Srbije polovicom 19. stolje\xc4\x87a, o \xc4\x8demu je napisao nekoliko \xc4\x8dlanaka i znanstvenu monografiju (prera\xc4\x91eni i dopunjeni magistarski rad). Nakon zavr\xc5\xa1enoga poslijediplomskog studija na Srednjoeuropskom sveu\xc4\x8dili\xc5\xa1tu u Budimpe\xc5\xa1ti, gdje je magistrirao obraniv\xc5\xa1i radnju o stanju u Hrvatskoj 1914. i odjecima sarajevskoga atentata, Agi\xc4\x8di\xc4\x87 je po\xc4\x8deo istra\xc5\xbeivati hrvatsko-\xc4\x8de\xc5\xa1ke te hrvatsko-poljske kulturne i politi\xc4\x8dke odnose u drugoj polovici 19. i na po\xc4\x8detku 20. stolje\xc4\x87a, odnosno problematiku neoslavizma. Objavio je niz \xc4\x8dlanaka, jednu znanstvenu monografiju te priredio zbirku gra\xc4\x91e \xe2\x80\x93 korespondenciju iz Arhiva Narodnog muzeja u Pragu. Sudjelovao je na brojnim znanstvenim skupovima u zemlji i inozemstvu posve\xc4\x87enima problematici srednjoeuropske povijesti._NEWLINE_Uskoro nakon \xc5\xa1to je magistrirao i objavio svoju prvu knjigu prof. dr. sc. Damir Agi\xc4\x8di\xc4\x87 po\xc4\x8deo se baviti i drugim podru\xc4\x8djem koje u velikoj mjeri obilje\xc5\xbeava njegov znanstveni i osobito stru\xc4\x8dni opus \xe2\x80\x93 pisanjem te analizom ud\xc5\xbebenika povijesti i pitanjima nastave povijesti. Od polovice devedesetih Agi\xc4\x8di\xc4\x87 je kao autor i urednik ud\xc5\xbebenika te kao autor tekstova o ud\xc5\xbebeni\xc4\x8dkoj problematici i nastavi povijesti, odnosno jedan od pokreta\xc4\x8da i prvi glavni urednik \xc4\x8dasopisa Povijest u nastavi, dao vrlo zna\xc4\x8dajan doprinos promjeni ud\xc5\xbebeni\xc4\x8dkih narativa i uvo\xc4\x91enju novih, suvremenih ud\xc5\xbebenika povijesti u Hrvatskoj. Svoja je znanja stjecao ali i prenosio i drugima sudjeluju\xc4\x87i na seminarima i na razli\xc4\x8ditim skupovima u organizaciji Vije\xc4\x87a Europe, UNESCO-a, prosvjetnih ministarstava i strukovnih agencija za obrazovanje._NEWLINE_U posljednjih nekoliko godina \xc5\xbeari\xc5\xa1te svojih znanstvenih interesa profesor Agi\xc4\x8di\xc4\x87 usmjerio je u istra\xc5\xbeivanje povijesti hrvatske historiografije. Organizirao je i sudjelovao na nekoliko znanstvenih skupova o hrvatskim povjesni\xc4\x8darima i historiografiji 20. stolje\xc4\x87a. Prvi je takav skup 2011. bio posve\xc4\x87en Jaroslavu \xc5\xa0idaku, a posljednji Ljubi Bobanu._NEWLINE_Osim u znanstvenim \xc4\x8dasopisima i zbornicima radova u Hrvatskoj, svoje je tekstove Agi\xc4\x8di\xc4\x87 objavljivao u Poljskoj, \xc4\x8ce\xc5\xa1koj, Bosni i Hercegovini, Ma\xc4\x91arskoj, Austriji, Rusiji i dr. Njegovi su radovi citirani u publikacijama drugih autora u tim i drugim zemljama, a neke se njegove knjige koriste (ili su se koristile) kao ud\xc5\xbebenici/priru\xc4\x8dnici u nastavi na sveu\xc4\x8dili\xc5\xa1tima u Hrvatskoj i inozemstvu._NEWLINE_Bio je glavni izvjestitelj s jednog seminara u organizaciji Vije\xc4\x87a Europe, suradnik na jednoj publikaciji Vije\xc4\x87a Europe koja je objavljena u elektronskom izdanju, te sudionik niza seminara i stru\xc4\x8dnih skupova u zemlji i inozemstvu. Autor je ili suautor nekoliko ud\xc5\xbebenika i priru\xc4\x8dnika za osnovno\xc5\xa1kolsku i gimnazijsku nastavu povijesti: za sedmi razred osnovne \xc5\xa1kole (u nekoliko razli\xc4\x8ditih izdanja), radne bilje\xc5\xbenice (u vi\xc5\xa1e izdanja), povijesne \xc4\x8ditanke (prve u suvremenoj Hrvatskoj), povijesnih atlasa hrvatske, europske i svjetske povijesti u 19. stolje\xc4\x87u i u 20. stolje\xc4\x87u, ud\xc5\xbebenika za tre\xc4\x87i i za \xc4\x8detvrti razred gimnazije, te ud\xc5\xbebenika hrvatske povijesti za pripadnike hrvatske nacionalne manjine u susjednim zemljama.\n_START_SECTION_\nDjela\n_START_PARAGRAPH_\n1. Tajna politika Srbije u XIX. stolje\xc4\x87u, AGM i Zavod za hrvatsku povijest, Zagreb 1994._NEWLINE_2. (zajedno sa S. Le\xc4\x8dek i dr.) Moj Zagreb, tak imam te rad, Zagreb 1999._NEWLINE_3. Hrvatsko-\xc4\x8de\xc5\xa1ki odnosi na prijelazu iz 19. u 20. stolje\xc4\x87e, Ibis grafika, Zagreb 2000._NEWLINE_4. Dragi Franta! Hrvatska korespondencija Franti\xc5\xa1eka Hlav\xc3\xa1\xc4\x8deka (1896.-1904), priredio Damir Agi\xc4\x8di\xc4\x87, Zagreb 2003._NEWLINE_5. Podijeljena Poljska (1772.-1918), Zagreb 2004. (http://historiografija.hr/dokumenti/podijeljena-poljska-Web.pdf)_NEWLINE_6. Bibliografija hrvatske historiografije u povijesnim \xc4\x8dasopisima (2000-2004), uredili: V. Duga\xc4\x8dki, I. Star\xc4\x8devi\xc4\x87 Stan\xc4\x8di\xc4\x87, D. Agi\xc4\x8di\xc4\x87, Zagreb 2008. (http://www.historiografija.hr/dokumenti/Bibliografijecasopisa00-04.pdf)_NEWLINE_7. Poslijediplomski magistarski studij Odsjeka za povijest Filozofskog fakulteta u Zagrebu, Zagreb 2009. (http://historiografija.hr/dokumenti/agicic_magisterij.pdf)_NEWLINE_8. Bibliografija hrvatske historiografije u povijesnim \xc4\x8dasopisima (2005-2008), uredili: I. Star\xc4\x8devi\xc4\x87 Stan\xc4\x8di\xc4\x87, V. Duga\xc4\x8dki, D. Agi\xc4\x8di\xc4\x87, Zagreb 2010._NEWLINE_9. Hrvatska Klio. O historiografiji i histori\xc4\x8darima, Zagreb 2015._NEWLINE_10. Hrvatska Klio II. O nastavi i ud\xc5\xbebenicima povijesti, Zagreb 2015.'